‘Gebruik e-tol eerder vir padreëls’Die e-tolprojek in Gauteng deur Marianne Pouwels Die DA het Woensdag voorgestel dat die gewraakte e-tolstelsel aangewend word om die padreëls af te dwing en verkeer te reguleer, eerder as om motoriste te beboet bloot omdat hulle die pad gebruik. Fred Nel, DA-woordvoerder van vervoer in Gauteng, sê die huidige e-tol-infrastruktuur kan onder leiding van die DA gebruik word om die spoedbeperking op Gautengse hoofweë af te dwing. “Daarbenewens sal dit gebruik word om die vloei van verkeer op ons paaie te verbeter. Dieselfde e-tolstrukture kan ook gebruik word om die beweging van vragmotors op die paaie te monitor en beperk, deur bepaalde tydsgleuwe vas te stel waartydens vragmotors die paaie mag gebruik. ŉ Boete kan dan vasgestel word indien vragmotors die paaie buite hierdie tydsgleuwe gebruik.” Die DA meen boonop dit is hoog tyd dat die minister van finansies, Enoch Godongwana, die besluit wat oor e-tol geneem is, bekend maak. Nel sê die regering behoort die minister se mediumtermyn-begrotingsrede Woensdagmiddag te benut as ŉ kans om ŉ aankondiging oor die e-tolstelsel te maak. “Toe die regering eensydig besluit het om die e-tolstelsel in te stel, is Gautengers gedwing om hierdie gewraakte stelsel te verduur. Die ANC beloof al jare om van e-tol ontslae te raak, maar geen van hierdie beloftes is al nagekom nie.” Die DA voer buitendien aan dat Gauteng se brandstofheffing reeds genoeg geld ingevorder het om die koste van die Gautengse snelwegverbeteringsprojek (GFIP) te dek. Maroela Media het vroeër berig die Gautengse regering oorweeg dit om bykomende belasting in te stel om die GFIP te finansier. “In plaas daarvan om ŉ nuwe belasting op Gautengse burgers te plaas om vir die GFIP te betaal, moet die e-tolstelsel gebruik word om kontant op ander maniere te genereer,” sê die DA nou. Die DA het by die minister van finansies gepleit om die regte ding te doen en ŉ einde aan die e-tolstelsel te maak. Die party meen ook dat die inwoners van Gauteng verdien om ŉ regering te hê wat altyd na hul behoeftes sal luister. “Die DA het die afgelope 13 jaar e-tol teengestaan ​​en sal ook voortgaan met die veldtog om hierdie ongewenste stelsel te laat skrap.”